ROMÂNIA

JUDEŢUL CLUJ

**CONSILIUL JUDEŢEAN**

**H O T Ă R Â R E A N R. 71**

**din 29 martie 2006**

**privind organizarea şi desfăşurarea ediţiei a IV - a a concursurilor “Cea mai bine gospodărită comună din judeţ”şi “Cea mai frumoasă şi bine întreţinută gospodărie din comună”**

Consiliul Judeţean Cluj întrunit în şedinţă ordinară;

În vederea creşterii rolului autonomiei locale, în asigurarea şi valorificarea resurselor materiale şi umane, care să contribuie la o mai bună gospodărire a comunelor;

Văzând atribuţiile principale ale Consiliului Judeţean aşa cum sunt ele stabilite în art. 104 din Legea nr. 215/2001, precum şi Ordonanţa Guvernului României nr. 21/30.01.2002 privind gospodărirea localităţilor urbane şi rurale;

Fiind îndeplinite prevederile art. 45 din Legea nr. 215/2001, cu modificarile si completarile ulterioare;

În temeiul drepturilor conferite prin art. 109 din Legea administraţiei publice locale nr. 215/2001, cu modificările şi completările ulterioare;

**h o t ă r ă ş t e :**

**Art.1**. În vederea asigurării bunei gospodăriri, înfrumuseţări şi igienizări a comunelor, cât şi a valorificării întregului potenţial material şi uman de care dispun acestea, în perioada 1 mai 2006 - 30 aprilie 2007 se organizează ediţia a IV - a a concursurilor : “Cea mai bine gospodărită comună din judeţ” şi “Cea mai frumoasă şi bine întreţinută gospodărie din comună”.

**Art. 2**. **(1)** Comisia de organizare, urmărire şi evaluare a rezultatelor concursurilor este formată din următorii membri :

1. Palfi Mozes Zoltan - vicepreşedinte CJC

2. Măriuca Pop - secretar general al judeţului

3. Radu-Călin Spânu - arhitect şef CJC

4. Elena Ceuşan - reprezentant PNL

5. Steluţa Cătăniciu - reprezentant PD

6. Daniel Martin - reprezentant UDMR

7. Graţian Şerban - reprezentant PSD

8. Petru Guş - reprezentant PRM

9. Marie-Helene Mălai - reprezentant INDEP.

**(2)** Lucrările de secretariat ale comisiei vor fi efectuate de Serviciul Coordonare, Informaţii şi Relaţii Publice.

**(3)** Comisia va elabora Regulamentul şi criteriile de organizare şi desfăşurare a acestor concursuri, după care vor fi aprobate în şedinţa Consiliului Judeţean.

**Art. 3**. Pe baza punctajelor acordate de Comisia judeţeană se vor definitiva clasamentele generale, urmând să se acorde, de către Consiliul Judeţean Cluj, următoarele premii :

* la concursul “Cea mai bine gospodărită comună din judeţ” : locul I - 30.000 RON, locul II - 25.000 RON, locul III - 20.000 RON şi trei menţiuni a câte 15.000 RON fiecare;
* la concursul “Cea mai frumoasă şi bine întreţinută gospodărie din comună” : 1.000 RON pentru cea mai frumoasă şi bine întreţinută gospodărie din fiecare comună înscrisă la concurs;

**Art. 4.** Cu ducerea la îndeplinire şi punerea în aplicare a prevederilor prezentei hotărâri se încredinţează preşedintele Consiliului Judeţean prin Comisia judeţeană pentru urmărirea şi evaluarea rezultatelor concursului şi Direcţia Generală de Administraţie Publică şi Juridică.

**Contrasemnează:**

**PREŞEDINTE, SECRETAR GENERAL,**

**Marius-Petre Nicoară Măriuca Pop**